Folketing
2008-01-10

Så det er ikke sådan, at vi ikke vil give flere ressourcer til skolen, det har vi bevist at vi både vil og kan. Det er heller ikke sådan, at vi ikke vil have visse minimumsgarantier. Vi har fastlagt højere minimumstal for både dansk og matematik på de yngste klassetrin og minimumstimetal gennem hele skoleforløbet for hver af de tre fagblokke: de humanistiske fag, de praktisk-musiske fag og naturfagene. Der er blevet indført bindende trin og slutmål for de enkelte fag. Og i 2006 blev der fastlagt et særligt minimumstimetal for historie fra 4.-6. klassetrin, og det vil blive indfaset i de kommende år. Så vi har altså heller ikke noget imod, at man på visse punkter strammer kravene, men bemærk, hvad det er, det handler om, når regeringen strammer kravene; det handler om indhold i undervisningen. Hvis vi indfører de minimumsrettigheder, som Enhedslisten foreslår, får vi en gennemreguleret og centralt styret folkeskole, som vil få svært ved at tilgodese særlige lokale behov, og som vil mangle frihed til at udvikle nye organisationsformer.